એકતા કપૂરની સિરિયલ ‘કુસુમ’ દ્વારા જાણીતી થયેલી નૌશીન અલી સરદાર છેલ્લે બે વર્ષ પહેલાં ‘હાતિમ’માં જોવા મળી હતી. નૌશીન હવે ‘ગંગા’ સિરિયલમાં નાનકડી ભૂમિકામાં જોવા મળશે. તે છેલ્લાં ઘણાં વર્ષથી તેના રૂપમાં બદલાવ કરી રહી હતી એવી વાતો ચાલી રહી હતી. તેણે કૉસ્મેટિક સર્જરી પણ કરાવી હતી અને એ નિષ્ફળ ગઈ હતી એવી પણ વાતો ચાલે છે. આ વિશે તે કહે છે, ‘મેં મારા ચહેરા માટે સર્જરી કરાવી છે એની હું ના નથી પાડી રહી, પરંતુ કૉસ્મેટિક સર્જરી નિષ્ફળ રહી હતી એવું કંઈ નથી. ૨૦૦૩માં મારો ઍક્સિડન્ટ થયો હતો. મને ચહેરા પર ઘણાં ફ્રૅક્ચર થયાં હતાં અને એ સાથે મને ગળા પર પણ ઈજા થઈ હતી. તમે મને જ્યારે ‘કુસુમ’માં જોઈ હતી ત્યારે હું યુવતી હતી અને હવે હું મહિલા બની ગઈ છું. તેથી સમય સાથે મારો લુક પણ બદલાય એ સ્વાભાવિક છે. તમે તમારા જૂના ફોટો જોશો તો તમને પણ ખબર પડશે કે તમારો લુક પણ કેટલો બદલાઈ ગયો છે. પહેલાં હું ટૉમ-બૉય હતી અને હવે હું એક મહિલા તરીકે વર્તાવ કરું છું.’